               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2017
            COM(2017) 273 final
            2017/0110(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας (CESNI) και στην ολομέλεια της κεντρικής επιτροπής για τη ναυσιπλοΐα στον Ρήνο (CCNR) σχετικά με την έγκριση προτύπων για τις τεχνικές προδιαγραφές για πλοία εσωτερικής ναυσιπλοΐας και με την τροποποίηση των μεταβατικών διατάξεων για τα εν λόγω πλοία

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Η παρούσα πρόταση αφορά την έκδοση απόφασης του Συμβουλίου κατ’ εφαρμογή του άρθρου 218 παράγραφος 9 της ΣΛΕΕ για τον καθορισμό της θέσης της Ένωσης στη συνεδρίαση της ευρωπαϊκής επιτροπής για την εκπόνηση προτύπων στην εσωτερική ναυσιπλοΐα (CESNI) στις 6 Ιουλίου 2017 με αντικείμενο ένα ευρωπαϊκό πρότυπο καθορισμού τεχνικών προδιαγραφών για τα πλοία εσωτερικής ναυσιπλοΐας και στη συνεδρίαση της ολομέλειας της κεντρικής επιτροπής για τη ναυσιπλοΐα στον Ρήνο (CCNR) στις 31 Μαΐου 2017 σχετικά με την έγκριση τροποποιήσεων των μεταβατικών διατάξεων όσον αφορά τα εν λόγω πλοία.

               Η απόφαση για τον καθορισμό της θέσης της Ένωσης είναι αναγκαία για να διασφαλιστεί ότι τα συμφέροντα της ΕΕ λαμβάνονται δεόντως υπόψη στα διεθνή όργανα κατά την έκδοση κανονισμού σχετικά με την καθιέρωση τεχνικών προτύπων για τα πλοία εσωτερικής ναυσιπλοΐας. Τα εν λόγω πρότυπα ενσωματώνονται στο δίκαιο της ΕΕ, ιδίως δυνάμει της οδηγίας (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ, η οποία περιλαμβάνει άμεση παραπομπή στα πρότυπα αυτά.

               1.1.CCNR και CESNI

               Η CCNR είναι διεθνής οργανισμός με κανονιστικές αρμοδιότητες σε θέματα εσωτερικής ναυσιπλοΐας στον Ρήνο. Μέρη της CCNR είναι 4 κράτη μέλη (Βέλγιο, Γαλλία, Γερμανία και Κάτω Χώρες) και η Ελβετία.

               Η CCNR ενέκρινε το 2015 τη δημιουργία και λειτουργία της CESNI. Στα καθήκοντά της περιλαμβάνονται η έκδοση τεχνικών προτύπων σε διάφορους τομείς, ιδίως όσον αφορά τα πλοία, την τεχνολογία των πληροφοριών και το πλήρωμα, την ομοιόμορφη ερμηνεία των εν λόγω προτύπων και των αντίστοιχων διαδικασιών, καθώς και τις διαβουλεύσεις με αντικείμενο την ασφάλεια της ναυσιπλοΐας, την προστασία του περιβάλλοντος ή άλλους τομείς της ναυσιπλοΐας.

               Η CESNI απαρτίζεται από εμπειρογνώμονες που εκπροσωπούν τα κράτη μέλη της CCNR και της ΕΕ που έχουν δικαίωμα ψήφου με βάση μία ψήφο ανά κράτος.

               Η ΕΕ δεν είναι μέρος της CCNR ούτε της CESNI. Ωστόσο, μπορεί να συμμετέχει στις εργασίες της CESNI, μαζί με διεθνείς οργανισμούς, των οποίων η αποστολή καλύπτει τους τομείς αρμοδιότητας της CESNI, χωρίς δικαίωμα ψήφου.

               Η CESNI εγκρίνει πρότυπα με ομοφωνία της CCNR και των κρατών μελών της ΕΕ που είναι παρόντα. Ελλείψει συναίνεσης σχετικά με την απόφαση να συμπεριληφθεί η έγκριση προτύπων στην ημερήσια διάταξη, η CESNI αποφασίζει με πλειοψηφία δύο τρίτων των ψήφων των μελών που είναι παρόντα στη συνεδρίαση. Σε δεύτερο στάδιο, η CESNI εγκρίνει πρότυπα με ομοφωνία των ψήφων της CCNR και των κρατών μελών της ΕΕ που είναι παρόντα. Μετά τη λήψη απόφασης, τα πρότυπα αποκτούν μοναδικό αριθμό αναφοράς και δημοσιεύονται.

               Η CCNR έχει αποκτήσει σημαντική πείρα στη θέσπιση τεχνικών προδιαγραφών για τα πλοία εσωτερικής ναυσιπλοΐας. Η CESNI, η οποία συστάθηκε στο πλαίσιο της CCNR και μέλη της είναι όλα τα κράτη μέλη της ΕΕ, διαθέτει συνεπώς την αναγκαία εμπειρογνωσία και γεωγραφική αντιπροσωπευτικότητα, προκειμένου να καταρτίζει κοινά πρότυπα για ολόκληρο το δίκτυο εσωτερικών πλωτών οδών στην Ευρωπαϊκή Ένωση.

               1.2.Το ευρωπαϊκό πρότυπο καθορισμού τεχνικών προδιαγραφών για τα πλοία εσωτερικής ναυσιπλοΐας

               Για να διασφαλιστεί η συνοχή δύο υφιστάμενων νομικών καθεστώτων όσον αφορά τις τεχνικές προδιαγραφές για τα πλοία εσωτερικής ναυσιπλοΐας (Ρήνος και ΕΕ) είναι αναγκαίο να προβλεφθούν τα ίδια πρότυπα. Το δίκαιο της ΕΕ και ο κανονισμός της CCNR θα παραπέμπουν στα πρότυπα που καθορίζει η CESNI με το ES-TRIN 2017/01 από τις 7 Οκτωβρίου 2018 (προθεσμία μεταφοράς στο εθνικό δίκαιο της οδηγίας ΕΕ 2016/1629 και ημερομηνία εφαρμογής του ES-TRIN 2017/01).

               Το δίκαιο της ΕΕ και το κανονιστικό καθεστώς της κεντρικής επιτροπής για τη ναυσιπλοΐα στον Ρήνο (CCNR) για τα πλοία εσωτερικής ναυσιπλοΐας θα είναι πλήρως ευθυγραμμισμένα από τις 8 Οκτωβρίου 2018.

               ΜΕΤΑΒΑΤΙΚΕΣ ΔΙΑΤΑΞΕΙΣ

               Προκειμένου να διασφαλιστεί η προοδευτική προσαρμογή του υφιστάμενου στόλου στις νέες τεχνικές προδιαγραφές, οι κανονισμοί για την επιθεώρηση πλοίων στον Ρήνο (RVIR) περιλάμβαναν μεταβατικές διατάξεις. Η μεταβατική περίοδος μπορεί να παρουσιάζει μεγάλες διακυμάνσεις (από ορισμένα έτη έως πολλές δεκαετίες).

               Στο πλαίσιο του μορατόριουμ της 12ης Ιουνίου 2014, όπως αποκαλείται, η CCNR παρέτεινε την περίοδο αυτή κατά τρία έτη έως τις 30 Νοεμβρίου 2017 όσον αφορά τις εξής οκτώ μεταβατικές διατάξεις:

               ·εγκατάσταση και μέτρηση του σωλήνα εξαερισμού και συνδέσεις με τις δεξαμενές καυσίμου·

               ·μέγιστη στάθμη θορύβου για τα πλοία εν στάσει, ανώτατο επιτρεπόμενο όριο ηχητικής πίεσης στα μηχανοστάσια, επίπεδο ηχητικής πίεσης του θορύβου του πλοίου στη θέση πηδαλιουχίας, θόρυβος και δονήσεις στους χώρους διαβίωσης·

               ·εφαρμογή του ευρωπαϊκού προτύπου για τις λέμβους·

               ·πινακίδα του κατασκευαστή, διατάξεις ασφαλείας, έγγραφα επί του πλοίου σχετικά με τους γερανούς·

               ·οδοί διαφυγής στα επιβατηγά πλοία που δεν διέρχονται από τα μαγειρεία·

               ·απαιτήσεις για το σύστημα πρόωσης των επιβατηγών πλοίων·

               ·απαιτήσεις για το σύστημα συναγερμού που ειδοποιεί τον κυβερνήτη και το πλήρωμα των επιβατηγών πλοίων·

               ·απαιτήσεις για τις ηλεκτρικές εγκαταστάσεις.

               Σκοπός της CCNR ήταν να αξιοποιήσει αυτή την περίοδο τριών ετών για την εξεύρεση μόνιμων λύσεων, ώστε να δοθεί επαρκής χρόνος στους φορείς εκμετάλλευσης για να τις εγκρίνουν.

               Θα πρέπει να σημειωθεί ότι οι μεταβατικές διατάξεις που ισχύουν βάσει των κανονισμών επιθεώρησης των πλοίων στον Ρήνο (RVIR) λήγουν στις 30 Νοεμβρίου 2017, ήτοι έντεκα μήνες πριν από τις 7 Οκτωβρίου 2018 (εφαρμογή του προτύπου ES-TRIN τόσο στην οδηγία 2016/1629 όσο και στο πλαίσιο της CCNR).

               Οι μεταβατικές αυτές διατάξεις περιλαμβάνονται επίσης στο πρότυπο ES-TRIN 2015/1 (στο οποίο παραπέμπει η οδηγία (ΕΕ) 2016/1629). Το νέο πρότυπο ES-TRIN (2017/1) προβλέπει την ενσωμάτωση διατάξεων που καλύπτουν, κατά περίπτωση, όλες τις μεταβατικές διατάξεις που αποτελούν αντικείμενο του μορατόριουμ. Για 2 από τις εν λόγω μεταβατικές διατάξεις, το ES-TRIN 2017/1 περιλαμβάνει μόνιμες λύσεις (εγκατάσταση και μέτρηση του σωλήνα εξαερισμού και συνδέσεις με τις δεξαμενές καυσίμου· πινακίδα του κατασκευαστή, διατάξεις ασφαλείας, έγγραφα επί του πλοίου σχετικά με τους γερανούς) και για τις λοιπές 6, το ES-TRIN 2017/1 προβλέπει περαιτέρω παράταση της εφαρμογής των μεταβατικών διατάξεων (έως το ES-TRIN 2019).

               Προκειμένου να γεφυρωθεί το κενό μεταξύ της λήξης της προθεσμίας του μορατόριουμ και της ημερομηνίας εφαρμογής του προτύπου ES-TRIN 2017/1, είναι αναγκαίο να παραταθεί εν μέρει το μορατόριουμ στους RVIR τουλάχιστον έως τις 6 Οκτωβρίου 2017 (ημερομηνία κατά την οποία θα αρχίσει να εφαρμόζεται το ES-TRIN 2017/1).

               Η CCNR σκοπεύει να προτείνει τροποποίηση των RVIR όσον αφορά τις μεταβατικές διατάξεις που πρόκειται να λήξουν στις 30 Νοεμβρίου 2017.

               Τα κράτη μέλη της CCNR, συμπεριλαμβανομένων τεσσάρων κρατών μελών της ΕΕ, θα κληθούν να εγκρίνουν τον Μάιο του 2017, στην προσεχή συνεδρίαση της ολομέλειας της CCNR, την παράταση των εν λόγω μεταβατικών διατάξεων.

               ES-TRIN

               Η πρώτη έκδοση του ES-TRIN (ES-TRIN 2015) οριστικοποιήθηκε από την CESNI στη συνεδρίασή της στις 28 Σεπτεμβρίου 2015. Εγκρίθηκε επίσημα από την CESNI στη συνεδρίαση της ολομέλειας στις 26 Νοεμβρίου 2015.

               Με την απόφαση (ΕΕ) 2015/2176 του Συμβουλίου
                  1
                καθορίστηκε η θέση που πρέπει να ληφθεί εξ ονόματος της Ένωσης στην CESNI και στην ολομέλεια της CCNR σχετικά με την έγκριση του ES-TRIN 2015.

               Το εν λόγω πρότυπο καθορίζει τις ενιαίες τεχνικές προδιαγραφές που είναι αναγκαίες προκειμένου να διασφαλίζεται η ασφάλεια των πλοίων εσωτερικής ναυσιπλοΐας. Περιλαμβάνει διατάξεις σχετικά με τη ναυπήγηση, τις εγκαταστάσεις και τον εξοπλισμό των πλοίων εσωτερικής ναυσιπλοΐας, ειδικές διατάξεις για συγκεκριμένες κατηγορίες πλοίων, όπως τα επιβατηγά πλοία, τις ωθούμενες συνοδείες και τα πλοία μεταφοράς εμπορευματοκιβωτίων, διατάξεις σχετικά με τα στοιχεία ταυτοποίησης πλοίου, υπόδειγμα πιστοποιητικών και μητρώου, μεταβατικές διατάξεις, καθώς και οδηγίες για την εφαρμογή του τεχνικού προτύπου.

               Το ES-TRIN επικαιροποιείται τακτικά με βάση τις εργασίες των ομάδων εργασίας της CESNI.

               Η τακτική επικαιροποίηση του ES TRIN είναι αναγκαία προκειμένου:

               ·να διατηρείται υψηλό επίπεδο ασφάλειας στην εσωτερική ναυσιπλοΐα·

               ·να παρακολουθείται η τεχνική εξέλιξη (π.χ. τιμονιέρα, εξοπλισμός ναυσιπλοΐας)·

               ·να διασφαλίζεται η συμβατότητα με το νομικό πλαίσιο της ΕΕ (π.χ. κανονισμός για τα μη οδικά κινητά μηχανήματα).

               Κατά τη διάρκεια του 2016 οι εμπειρογνώμονες της CESNI εκπόνησαν το πρότυπο ES-TRIN 2017/1.

               Το ES-TRIN 2017/1 ενσωματώνει διάφορες τροποποιήσεις, ιδίως όσον αφορά τους ακόλουθους τομείς:

               ·ανυψούμενη τιμονιέρα·

               ·επικαιροποίηση της παραπομπής στα διάφορα διεθνή πρότυπα·

               ·εκπομπές ρυπογόνων αερίων και αιωρούμενων σωματιδίων από κινητήρες·

               ·ηλεκτρικός εξοπλισμός και ηλεκτρικές εγκαταστάσεις·

               ·σύστημα πυρόσβεσης·

               ·πινακίδα του κατασκευαστή για γερανούς·

               ·επικαιροποίηση των διατάξεων σχετικά με τον εξοπλισμό ναυσιπλοΐας και πληροφοριών·

               ·διορθώσεις των μεταβατικών διατάξεων σχετικά με την έγκριση τύπου εξοπλισμού.

               Στη συνεδρίασή της στις 23 Μαρτίου 2017, η CESNI αποφάσισε ομόφωνα να προγραμματίσει την έγκριση της επικαιροποιημένης έκδοσης του ES-TRIN (ES-TRIN 2017/1) στη συνεδρίαση της 6ης Ιουλίου 2017. Πριν από τη συνεδρίαση αυτή τον Ιούλιο, αναμένεται ότι στο σχέδιο του ES-TRIN θα γίνουν μόνο τυπικές και ελάσσονος σημασίας τροποποιήσεις. Τα πρότυπα θα δημοσιευθούν σε ειδικό ιστότοπο (cesni.eu).

               2.ΣΧΕΤΙΚΗ ΝΟΜΟΘΕΣΙΑ ΤΗΣ ΕΕ ΚΑΙ ΑΡΜΟΔΙΟΤΗΤΑ ΤΗΣ ΕΕ

               Η οδηγία 2006/87/ΕΚ διασφαλίζει ότι τα πιστοποιητικά εσωτερικής ναυσιπλοΐας της Ένωσης εκδίδονται για πλοία τα οποία πληρούν τις τεχνικές προδιαγραφές για πλοία εσωτερικής ναυσιπλοΐας που προβλέπονται στο παράρτημα II της εν λόγω οδηγίας, των οποίων έχει αποδειχθεί η ισοδυναμία με τις τεχνικές προδιαγραφές που καθορίζονται κατ’ εφαρμογή της αναθεωρημένης σύμβασης για τη ναυσιπλοΐα στον Ρήνο.

               Τα πιστοποιητικά που εκδίδονται βάσει του άρθρου 22 της αναθεωρημένης σύμβασης για τη ναυσιπλοΐα στον Ρήνο και τα πιστοποιητικά εσωτερικής ναυσιπλοΐας της Ένωσης θεωρούνται ισοδύναμα από πλευράς τεχνικών προδιαγραφών για πλοία, ιδίως επειδή οι τεχνικές προδιαγραφές εντός του νομικού πλαισίου της ΕΕ βασίζονται κυρίως στις τεχνικές απαιτήσεις των κανονισμών επιθεώρησης πλοίων στον Ρήνο.

               Επιπλέον, το άρθρο 20 της οδηγίας 2006/87/ΕΚ προβλέπει ότι κάθε τροποποίηση του παραρτήματος ΙΙ με βάση την τεχνική πρόοδο ή τις εξελίξεις στον συγκεκριμένο τομέα ως αποτέλεσμα εργασιών διεθνών οργανισμών, ιδίως της CCNR, πρέπει να διασφαλίζει ότι τα πιστοποιητικά που εκδίδονται βάσει των αντίστοιχων ρυθμιστικών πλαισίων εξακολουθούν να είναι ισοδύναμα, προκειμένου να διασφαλίζεται ισοδύναμο επίπεδο ασφάλειας.

               Συνεπώς, οποιαδήποτε εξέλιξη που απορρέει από τροποποιήσεις των τεχνικών προδιαγραφών στο πλαίσιο της CCNR και, ως εκ τούτου, και των μεταβατικών διατάξεων που προβλέπονται σε αυτές, ενδέχεται να επηρεάσει την οδηγία 2006/87/ΕΚ.

               Επιπλέον, στις 16 Σεπτεμβρίου 2016 δημοσιεύθηκε η οδηγία (ΕΕ) 2016/1629.

               Τα κράτη μέλη στα οποία απευθύνεται η οδηγία οφείλουν να εγκρίνουν όλα τα αναγκαία μέτρα για να συμμορφωθούν με την εν λόγω οδηγία έως τις 7 Οκτωβρίου 2018.

               Το παράρτημα II της οδηγίας περιλαμβάνει τις τεχνικές προδιαγραφές που ισχύουν για τα σκάφη. Στο παράρτημα αυτό γίνεται παραπομπή στο πρότυπο ES-TRIN 2015/1. Επιπλέον, το άρθρο 31 παράγραφος 1 της οδηγίας ορίζει ότι η Επιτροπή εκδίδει κατ’ εξουσιοδότηση πράξεις (…) για την προσαρμογή του παραρτήματος II με στόχο να επικαιροποιείται χωρίς αδικαιολόγητη καθυστέρηση η παραπομπή στην πλέον πρόσφατη έκδοση του προτύπου ES-TRIN και να καθορίζεται η ημερομηνία έναρξης της εφαρμογής του.

               Όπως προαναφέρθηκε, η CESNI, που λειτουργεί υπό την αιγίδα της CCNR και είναι ανοιχτή σε εμπειρογνώμονες από όλα τα κράτη μέλη, είναι αρμόδια για την κατάρτιση των τεχνικών προτύπων στον τομέα της εσωτερικής ναυσιπλοΐας στα οποία θα πρέπει να γίνει παραπομπή από την Ένωση.

               Η αιτιολογική σκέψη 21 της οδηγίας 2016/1629 εξηγεί ότι η CESNI δημιουργήθηκε για να διευκολυνθεί η εναρμόνιση των τεχνικών προτύπων που εφαρμόζονται στον κλάδο της εσωτερικής ναυσιπλοΐας σε ολόκληρη την Ευρώπη. Η οδηγία υπενθυμίζει περαιτέρω ότι προκειμένου να διασφαλιστεί υψηλό επίπεδο ασφάλειας και αποτελεσματικότητας στην εσωτερική ναυσιπλοΐα, να διατηρηθεί η ισοδυναμία των πιστοποιητικών ναυσιπλοΐας και να λαμβάνονται υπόψη η επιστημονική και τεχνική πρόοδος και άλλες εξελίξεις στον κλάδο, πρέπει να επικαιροποιείται η παραπομπή στο εφαρμοστέο ευρωπαϊκό πρότυπο σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας (πρότυπο ES-TRIN).

               3.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ

               Η επικαιροποίηση του τεχνικού προτύπου ES-TRIN αποτέλεσε αντικείμενο εντατικής προετοιμασίας σε επίπεδο εμπειρογνωμόνων της CESNI. Εν προκειμένω, γνωμοδότησαν εμπειρογνώμονες από ευρύ φάσμα του δημόσιου και του ιδιωτικού τομέα. Καθ’ όλη τη διάρκεια της επεξεργασίας του προτύπου πραγματοποιήθηκαν οι ακόλουθες τεχνικές συνεδριάσεις στο επίπεδο της CESNI:

               ·συνεδριάσεις εργασίας (23-24.2.2016· 14-15.6.2016· 30-31.8.2016· 29-30.11.2016· 21-22.2.2017) και

               ·συνεδρίαση της επιτροπής (23.3.2017).

               Οι εν λόγω συνεδριάσεις κατέστησαν δυνατή την επίτευξη συμφωνίας σε επίπεδο εμπειρογνωμόνων σχετικά με τις τεχνικές απαιτήσεις για τα πλοία εσωτερικής ναυσιπλοΐας.

               4.Η ΑΝΑΓΚΗ ΑΠΟΦΑΣΗΣ ΔΥΝΑΜΕΙ ΤΟΥ ΑΡΘΡΟΥ 218 ΠΑΡΑΓΡΑΦΟΣ 9 ΤΗΣ ΣΛΕΕ

               Το άρθρο 218 παράγραφος 9 της ΣΛΕΕ ορίζει ότι «Το Συμβούλιο, μετά από πρόταση της Επιτροπής (...) εκδίδει απόφαση για (...) τον καθορισμό των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.».

               Όσον αφορά τη δυνατότητα εφαρμογής του άρθρου 218 παράγραφος 9 της ΣΛΕΕ, η προβλεπόμενη σε αυτό διαδικασία πρέπει να τηρείται εφόσον πληρούνται οι όροι που προβλέπονται στο εν λόγω άρθρο. Οι όροι αυτοί είναι οι ακόλουθοι: α) ο σχετικός τομέας εμπίπτει στην αρμοδιότητα της Ένωσης, β) η θέση της Ένωσης εκφράζεται σε όργανο που έχει συσταθεί βάσει διεθνούς συμφωνίας, όταν το εν λόγω όργανο καλείται να εκδώσει γ) πράξεις που παράγουν έννομα αποτελέσματα. Έχει διευκρινιστεί από τη νομολογία ότι η συμμετοχή της Ένωσης σε σχετικό όργανο δεν αποτελεί προαπαιτούμενο για την εφαρμογή του άρθρου 218 παράγραφος 9 της ΣΛΕΕ.

               Είναι προφανές ότι, στην προκειμένη περίπτωση, οι τεχνικές προδιαγραφές για πλοία εσωτερικής ναυσιπλοΐας δεν εμπίπτουν μόνο στην αρμοδιότητα της Ένωσης, αλλά, έτι περισσότερο, η ΕΕ έχει ασκήσει την αρμοδιότητά της μέσω της οδηγίας 2006/87/ΕΚ και της οδηγίας (ΕΕ) 2016/1629 και ο τομέας των τεχνικών προδιαγραφών για τα πλοία εσωτερικής ναυσιπλοΐας ρυθμίζεται στο μεγαλύτερο μέρος του από κοινούς ενωσιακούς κανόνες.

               Τόσο η CESNI όσο και η CCNR πληρούν το δεύτερο κριτήριο υπό την έννοια ότι είναι όργανα που έχουν συσταθεί βάσει διεθνούς συμφωνίας.

               Μολονότι οι κανόνες που εγκρίθηκαν από την CESNI δεν είναι δεσμευτικοί αυτοί καθαυτοί, είναι σαφές ότι θα καταστούν δεσμευτικοί για τα μέλη της CCNR όταν η CCNR τροποποιήσει το νομοθετικό της πλαίσιο (κανονισμοί επιθεώρησης πλοίων στον Ρήνο) ώστε να παραπέμπει στο πρότυπο που έχει εκδώσει η CESNI, και καταστήσει το εν λόγω πρότυπο υποχρεωτικό στο πλαίσιο της εφαρμογής της αναθεωρημένης σύμβασης για τη ναυσιπλοΐα στον Ρήνο. Ο δεσμευτικός χαρακτήρας του εν λόγω κανονισμού για τα μέλη της CCNR προβλέπεται στη σύμβαση του Μανχάιμ της 17ης Οκτωβρίου 1868
                  2
               .

               Επιπλέον, είναι επίσης σαφές από τη νομολογία του Δικαστηρίου της Ευρωπαϊκής Ένωσης ότι μια μη δεσμευτική πράξη διεθνούς οργανισμού μπορεί να θεωρηθεί ως «πράξη που παράγει έννομα αποτελέσματα» για τους σκοπούς της εφαρμογής του άρθρου 218 παράγραφος 9 της ΣΛΕΕ στις περιπτώσεις που η εν λόγω πράξη είναι δυνατόν να επηρεάσει αποφασιστικά το περιεχόμενο του δικαίου της ΕΕ. Όπως εξηγείται ανωτέρω, το πλαίσιο που ισχύει δυνάμει της αναθεωρημένης σύμβασης για τη ναυσιπλοΐα στον Ρήνο πρέπει να λαμβάνεται υπόψη σε κάθε τροποποίηση της οδηγίας (ΕΕ) 2006/87.

               Οι τεχνικές προδιαγραφές που εγκρίνονται από την CESNI περιλαμβάνονται στο παράρτημα II της οδηγίας 2016/1629 και πρέπει να επικαιροποιούνται με κατ’ εξουσιοδότηση πράξεις.

               Ως εκ τούτου, το Συμβούλιο πρέπει να εκδώσει απόφαση δυνάμει του άρθρου 218 παράγραφος 9 της ΣΛΕΕ για τον καθορισμό της θέσης που θα πρέπει να ληφθεί εξ ονόματος της Ένωσης, πρώτον, στην CESNI για την έκδοση προτύπων τεχνικών προδιαγραφών για τα πλοία εσωτερικής ναυσιπλοΐας και, δεύτερον, στην CCNR για την τροποποίηση των κανονισμών επιθεώρησης πλοίων στον Ρήνο (RVIR) όσον αφορά τις μεταβατικές διατάξεις.

               2017/0110 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας (CESNI) και στην ολομέλεια της κεντρικής επιτροπής για τη ναυσιπλοΐα στον Ρήνο (CCNR) σχετικά με την έγκριση προτύπων για τις τεχνικές προδιαγραφές για πλοία εσωτερικής ναυσιπλοΐας και με την τροποποίηση των μεταβατικών διατάξεων για τα εν λόγω πλοία

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η δράση της Ένωσης στον τομέα της εσωτερικής ναυσιπλοΐας θα πρέπει να αποσκοπεί στην εξασφάλιση ομοιομορφίας στην κατάρτιση των τεχνικών προδιαγραφών που εφαρμόζονται στην Ένωση όσον αφορά τα πλοία εσωτερικής ναυσιπλοΐας.

               (2)Η ολομέλεια της CCNR αναμένεται να παρατείνει τις σχετικές μεταβατικές διατάξεις έως τις 6 Οκτωβρίου 2018 στη συνεδρίασή της στις 31 Μαΐου 2017.

               (3)Η ευρωπαϊκή επιτροπή για την κατάρτιση προτύπων στον τομέα της εσωτερικής ναυσιπλοΐας (CESNI) δημιουργήθηκε στις 3 Ιουνίου 2015 στο πλαίσιο της κεντρικής επιτροπής για τη ναυσιπλοΐα στον Ρήνο (CCNR), με σκοπό να καταρτίζει τεχνικά πρότυπα για τις εσωτερικές πλωτές οδούς σε διάφορους τομείς, ιδίως όσον αφορά τα πλοία, την τεχνολογία των πληροφοριών και το πλήρωμα.

               (4)Η CESNI αναμένεται να εγκρίνει πρότυπο τεχνικών προδιαγραφών για τα πλοία εσωτερικής ναυσιπλοΐας στη συνεδρίασή της στις 6 Ιουλίου 2017.

               (5)Οκτώ ειδικές τεχνικές προδιαγραφές που αναφέρονται στους κανονισμούς επιθεώρησης των πλοίων στον Ρήνο (RVIR) στο πλαίσιο της CCNR υπόκεινται επί του παρόντος σε μεταβατικές διατάξεις των RVIR. Η εφαρμογή των μεταβατικών διατάξεων των RVIR παρατάθηκε έπειτα από προσωρινό μορατόριουμ. Η παράταση αυτή λήγει στις 30 Νοεμβρίου 2017. Η οδηγία 2006/87/ΕΚ του Ευρωπαϊκού Κοινοβουλίου και του Συμβουλίου διασφαλίζει ότι τα πιστοποιητικά εσωτερικής ναυσιπλοΐας της Ένωσης εκδίδονται για πλοία τα οποία πληρούν τις τεχνικές προδιαγραφές για πλοία εσωτερικής ναυσιπλοΐας που προβλέπονται στο παράρτημα II της εν λόγω οδηγίας, η ισοδυναμία των οποίων έχει αποδειχθεί με τις τεχνικές προδιαγραφές που καθορίζονται κατ’ εφαρμογή της αναθεωρημένης σύμβασης για τη ναυσιπλοΐα στον Ρήνο. Επιπλέον, οι μεταβατικές αυτές διατάξεις αποτελούν μέρος του προτύπου ES-TRIN 2015/1, το οποίο εφαρμόζεται σύμφωνα με το παράρτημα II της οδηγίας (ΕΕ) 2016/1629.

               (6)Για να εξασφαλιστεί η συνέχεια μεταξύ των υφιστάμενων κανόνων και των κανονισμών που περιέχονται στο πρότυπο 2017/1, προτείνεται να παραταθεί έως τις 6 Οκτωβρίου 2018 η εφαρμογή των μεταβατικών διατάξεων των RVIR που καλύπτει το μορατόριουμ.

               (7)Το πρότυπο που πρόκειται να εγκριθεί από την CESNI καθορίζει τις ενιαίες τεχνικές προδιαγραφές που είναι αναγκαίες προκειμένου να διασφαλίζεται η ασφάλεια των πλοίων εσωτερικής ναυσιπλοΐας. Περιλαμβάνει διατάξεις σχετικά με τη ναυπήγηση, τις εγκαταστάσεις και τον εξοπλισμό των πλοίων εσωτερικής ναυσιπλοΐας, ειδικές διατάξεις για συγκεκριμένες κατηγορίες πλοίων, όπως τα επιβατηγά πλοία, τις ωθούμενες συνοδείες και τα πλοία μεταφοράς εμπορευματοκιβωτίων, διατάξεις σχετικά με τον εξοπλισμό Συστήματος Αυτόματης Αναγνώρισης, διατάξεις σχετικά με τα στοιχεία ταυτοποίησης πλοίου, υπόδειγμα πιστοποιητικών και μητρώου, μεταβατικές διατάξεις, καθώς και οδηγίες για την εφαρμογή του τεχνικού προτύπου.

               (8)Η οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου
                  3
               , η οποία καταργεί την οδηγία 2006/87/ΕΚ του Ευρωπαϊκού Κοινοβουλίου και του Συμβουλίου
                  4
                με ισχύ από τις 7 Οκτωβρίου 2018, στο παράρτημά της II παραπέμπει απευθείας στις τεχνικές προδιαγραφές για τα σκάφη όπως προβλέπονται στο πρότυπο ES-TRIN 2015/1. Η Επιτροπή είναι εξουσιοδοτημένη να επικαιροποιεί την παραπομπή αυτή στο παράρτημα II, στην πλέον πρόσφατη έκδοση του προτύπου ES-TRIN, και να καθορίζει την ημερομηνία εφαρμογής της.

               (9)Ως εκ τούτου, το πρότυπο για τις τεχνικές προδιαγραφές για πλοία εσωτερικής ναυσιπλοΐας που πρέπει να εγκριθεί υπό την αιγίδα της CCNR θα επηρεάσει την οδηγία

                  (ΕΕ)

                2016/1629.

               (10)Η Ένωση δεν είναι μέλος της CCNR ούτε της CESNI. Συνεπώς, είναι αναγκαίο το Συμβούλιο να εξουσιοδοτήσει τα κράτη μέλη να εκφράσουν τη θέση της Ένωσης όσον αφορά την έγκριση του προτύπου για τις τεχνικές προδιαγραφές για πλοία εσωτερικής ναυσιπλοΐας και τις μεταβατικές διατάξεις σχετικά με τα εν λόγω πλοία,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.Η θέση που πρέπει να ληφθεί, εξ ονόματος της Ευρωπαϊκής Ένωσης, στη συνεδρίαση της ολομέλειας της κεντρικής επιτροπής για τη ναυσιπλοΐα στον Ρήνο (CCNR), στις 31 Μαΐου 2017, είναι ότι συμφωνεί να παραταθεί, τουλάχιστον έως τις 6 Οκτωβρίου 2018, το μορατόριουμ στις μεταβατικές διατάξεις όσον αφορά τις ακόλουθες 8 τεχνικές προδιαγραφές:

               α)εγκατάσταση και μέτρηση του σωλήνα εξαερισμού και συνδέσεις με τις δεξαμενές καυσίμου·

               β)μέγιστη στάθμη θορύβου για τα πλοία εν στάσει, ανώτατο επιτρεπόμενο όριο ηχητικής πίεσης στα μηχανοστάσια, επίπεδο ηχητικής πίεσης του θορύβου του πλοίου στη θέση πηδαλιουχίας, θόρυβος και δονήσεις στους χώρους διαβίωσης·

               γ)εφαρμογή του ευρωπαϊκού προτύπου για τις λέμβους·

               δ)πινακίδα του κατασκευαστή, διατάξεις ασφαλείας, έγγραφα επί του πλοίου σχετικά με τους γερανούς·

               ε)οδοί διαφυγής στα επιβατηγά πλοία που δεν διέρχονται από τα μαγειρεία·

               στ)απαιτήσεις για το σύστημα πρόωσης των επιβατηγών πλοίων·

               ζ)απαιτήσεις για το σύστημα συναγερμού που ειδοποιεί τον κυβερνήτη και το πλήρωμα των επιβατηγών πλοίων·

               η)απαιτήσεις για ηλεκτρικές εγκαταστάσεις.

               2.Η θέση που πρέπει να ληφθεί, εξ ονόματος της Ευρωπαϊκής Ένωσης, στη συνεδρίαση της ευρωπαϊκής επιτροπής για την κατάρτιση προτύπων στον τομέα της εσωτερικής ναυσιπλοΐας (CESNI), στις 6 Ιουλίου 2017, είναι ότι συμφωνεί με την έγκριση του ευρωπαϊκού προτύπου καθορισμού τεχνικών προδιαγραφών για τα πλοία εσωτερικής ναυσιπλοΐας («πρότυπο ES-TRIN») 2017/1.

               Άρθρο 2

               1.Η θέση της Ένωσης όπως παρατίθεται στο άρθρο 1 παράγραφος 1 εκφράζεται από τα κράτη μέλη, τα οποία ενεργούν από κοινού προς τα συμφέροντα της Ένωσης.

               2.Η θέση της Ένωσης όπως παρατίθεται στο άρθρο 1 παράγραφος 2 εκφράζεται από τα κράτη μέλη που είναι μέλη της CCNR και ενεργούν από κοινού προς τα συμφέροντα της Ένωσης.

               Άρθρο 3

               Επιτρέπεται να συμφωνηθούν ήσσονος σημασίας αλλαγές στις θέσεις που αναφέρονται στο άρθρο 1 χωρίς περαιτέρω απόφαση του Συμβουλίου.

               Άρθρο 4

               Η παρούσα απόφαση απευθύνεται στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 307 της 25.11.2015, σ. 25.

                     (2)
                  Αναθεωρημένη σύμβαση για τη ναυσιπλοΐα στον Ρήνο της 17ης Οκτωβρίου 1868, όπως τροποποιήθηκε στις 20 Νοεμβρίου 1963.

                     (3)
                  Οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (ΕΕ L 252 της 16.9.2016, σ. 118).

                     (4)
                  Οδηγία 2006/87/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 82/714/ΕΟΚ του Συμβουλίου (

                     ΕΕ L 389 της 30.12.2006, σ. 1

                  ).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.9.2015
            COM(2015) 437 final
            2015/0197(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Δημοκρατίας του Περού σχετικά με την απαλλαγή από την υποχρέωση θεώρησης για βραχεία διαμονή

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Ο κανονισμός (ΕΚ) αριθ. 539/2001
                  1
                περιλαμβάνει τον κατάλογο τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών και τον κατάλογο τρίτων χωρών οι υπήκοοι των οποίων απαλλάσσονται από την υποχρέωση αυτή. Ο κανονισμός (ΕΚ) αριθ. 539/2001 εφαρμόζεται από όλα τα κράτη μέλη, με εξαίρεση την Ιρλανδία και το Ηνωμένο Βασίλειο.

               Ο κανονισμός (ΕΕ) αριθ. 509/2014 του Ευρωπαϊκού Κοινοβουλίου και του Συμβουλίου
                  2
                τροποποίησε τον κανονισμό (ΕΚ) αριθ. 539/2001, μεταφέροντας 19 χώρες στο παράρτημα ΙΙ, το οποίο απαριθμεί τις τρίτες χώρες των οποίων οι υπήκοοι απαλλάσσονται από την υποχρέωση θεώρησης. Οι 19 αυτές χώρες είναι: Άγιος Βικέντιος και Γρεναδίνες Νήσοι, Ανατολικό Τιμόρ, Βανουάτου, Γρενάδα, Δομίνικα, Ηνωμένα Αραβικά Εμιράτα, Κιριμπάτι, Κολομβία, Μικρονησία, Ναούρου, Νήσοι Μάρσαλ, Νήσοι Σολομώντος, Παλάου, Περού, Σαμόα, Σάντα Λουσία, Τόνγκα, Τουβαλού και Τρινιδάδ και Τομπάγκο. Η αναφορά καθεμίας από τις εν λόγω χώρες στο παράρτημα II συνοδεύεται από υποσημείωση η οποία ορίζει ότι «η απαλλαγή από την απαίτηση θεώρησης εφαρμόζεται από την ημερομηνία έναρξης ισχύος συμφωνίας περί απαλλαγής από τη θεώρηση, που θα συναφθεί με την Ευρωπαϊκή Ένωση».

               Ο κανονισμός (ΕΕ) αριθ. 509/2014 εκδόθηκε στις 20 Μαΐου 2014 και τέθηκε σε ισχύ στις 9 Ιουνίου 2014. Η πρώτη σειρά συμφωνιών απαλλαγής από την υποχρέωση θεώρησης υπεγράφη στις 6 Μαΐου 2015 (Ηνωμένα Αραβικά Εμιράτα), στις 26 Μαΐου 2015 (Ανατολικό Τιμόρ) και στις 28 Μαΐου 2015 (Ντομίνικα, Γρενάδα, Αγία Λουκία, Άγιος Βικέντιος και Γρεναδίνες, Σαμόα, Τρινιδάδ και Τομπάγκο και Βανουάτου) και εφαρμόζεται προσωρινά από την ημερομηνία της υπογραφής των συμφωνιών, εν αναμονή της έναρξης ισχύος τους.

               Σύμφωνα με την αιτιολογική σκέψη 5 του κανονισμού (ΕΕ) αριθ. 509/2014 και την κοινή δήλωση κατά τη στιγμή της έκδοσης, η Κολομβία και το Περού υπόκεινται σε ειδική διαδικασία η οποία απαιτεί περαιτέρω αξιολόγηση της εκπλήρωσης από τις εν λόγω χώρες των σχετικών κριτηρίων, προτού μπορέσει η Επιτροπή να υποβάλει στο Συμβούλιο συστάσεις για αποφάσεις που επιτρέπουν την έναρξη διαπραγματεύσεων για συμφωνίες απαλλαγής από την υποχρέωση θεώρησης με τις δύο αυτές χώρες. Τον Οκτώβριο του 2014, η Επιτροπή ενέκρινε έκθεση
                  3
                στην οποία αξιολογείται σε γενικές γραμμές η κατάσταση του Περού με βάση τα κριτήρια που αναφέρονται στο άρθρο 1 του κανονισμού (ΕΚ) αριθ. 539/2001, όπως τροποποιήθηκε από τον κανονισμό (ΕΕ) αριθ. 509/2014· παράλληλα εγκρίθηκε έκθεση σχετικά με την Κολομβία
                  4
               . Η έκθεση εξέτασε δεδομένα και εξελίξεις σε θέματα μετανάστευσης και κινητικότητας (θεωρήσεις Σένγκεν, νόμιμη μετανάστευση, παράνομη μετανάστευση, ασφάλεια των ταξιδιωτικών εγγράφων και απάτη), εγκληματικότητας και ασφάλειας, οικονομίας, εμπορίου και τουρισμού, εξωτερικών σχέσεων και ανθρωπίνων δικαιωμάτων, περιφερειακής συνοχής και αμοιβαιότητας. Επίσης, αξιολόγησε τα σενάρια κινδύνου που απορρέουν ενδεχομένως από την ελευθέρωση του καθεστώτος των θεωρήσεων. Η Επιτροπή κατέληξε στο συμπέρασμα ότι η σημαντική βελτίωση της οικονομικής και κοινωνικής κατάστασης, καθώς και της κατάστασης ασφάλειας στο Περού κατά τα τελευταία έτη, αιτιολόγησε γιατί θα πρέπει να χορηγηθεί στους περουβιανούς απαλλαγή από την υποχρέωση θεώρησης για την είσοδο στην επικράτεια των κρατών μελών, ενώ οι κίνδυνοι που συνδέονται με την ελευθέρωση του καθεστώτος των θεωρήσεων θεωρήθηκαν διαχειρίσιμοι, μεταξύ άλλων μέσω της ενισχυμένης συνεργασίας όσον αφορά την επιστροφή και της ορθής εφαρμογής των ελέγχων στα σύνορα. Επιπλέον, η συμφωνία απαλλαγής από την υποχρέωση θεώρησης περιλαμβάνει τις απαραίτητες δικλείδες ασφαλείας για την αναστολή ή καταγγελία της συμφωνίας σε περίπτωση που κάτι τέτοιο είναι απαραίτητο προκειμένου να αποφευχθούν οι κίνδυνοι μετανάστευσης ή ασφαλείας για την Ένωση.

               Τον Μάρτιο του 2015, η Επιτροπή υπέβαλε σύσταση προς το Συμβούλιο να την εξουσιοδοτήσει να αρχίσει διαπραγματεύσεις για συμφωνίες απαλλαγής από την υποχρέωση θεώρησης με την Κολομβία και το Περού
                  5
               . Στις 19 Μαΐου 2015, το Συμβούλιο έδωσε οδηγίες διαπραγμάτευσης στην Επιτροπή. Οι διαπραγματεύσεις με το Περού πραγματοποιήθηκαν στις 20 Μαΐου 2015 στις Βρυξέλλες. Κατά τη συνεδρίαση αυτή κατέστη δυνατό να επανεξεταστεί ολόκληρο το σχέδιο κειμένου, προτάθηκαν λίγες τροποποιήσεις και επιτεύχθηκε συμφωνία για όλες τις πτυχές του. Προστέθηκε μια ήσσονος σημασίας αλλαγή τις επόμενες ημέρες.

               Η συμφωνία μονογραφήθηκε από τους επικεφαλής διαπραγματευτές στις 9 Ιουνίου 2015. Πραγματοποιήθηκε επίσημη τελετή  στο περιθώριο της διάσκεψης κορυφής ΕΕ-CELAC της 10ης Ιουνίου 2015. Το κείμενο της συμφωνίας διανεμήθηκε στα κράτη μέλη στις 27 Μαΐου 2015 και παρασχέθηκαν περαιτέρω πληροφορίες κατά τη συνεδρίαση της ομάδας «Θεωρήσεις» του Συμβουλίου, στις 15 Ιουνίου 2015.

               2.ΝΟΜΙΚΗ ΒΑΣΗ

               Από την πλευρά της Ένωσης, η νομική βάση για τη συμφωνία είναι το άρθρο 77 παράγραφος 2 στοιχείο α) της Συνθήκης για τη λειτουργία της Ευρωπαϊκής Ένωσης (ΣΛΕΕ), σε συνδυασμό με το άρθρο 218.

               Η συνημμένη πρόταση αποτελεί τη νομική πράξη για την υπογραφή της συμφωνίας. Το Συμβούλιο θα λάβει απόφαση με ειδική πλειοψηφία.

               Λαμβάνοντας υπόψη το γεγονός ότι το Περού θα είναι σε θέση να ολοκληρώσει ταχέως την εσωτερική του διαδικασία κύρωσης, η προτεινόμενη απόφαση για την υπογραφή προβλέπει την προσωρινή εφαρμογή της συμφωνίας από την ημερομηνία υπογραφής της, σύμφωνα με το άρθρο 218 παράγραφος 5 της ΣΛΕΕ. Δεδομένου ότι είναι αναγκαία η έγκριση του Ευρωπαϊκού Κοινοβουλίου πριν συναφθεί η συμφωνία, η Επιτροπή θα ενημερώσει το Ευρωπαϊκό Κοινοβούλιο για την προσωρινή εφαρμογή της συμφωνίας.

               3.ΕΚΒΑΣΗ ΤΩΝ ΔΙΑΠΡΑΓΜΑΤΕΥΣΕΩΝ

               Η Επιτροπή θεωρεί ότι έχουν επιτευχθεί οι στόχοι που καθορίζει το Συμβούλιο στις διαπραγματευτικές του οδηγίες και ότι το σχέδιο συμφωνίας για απαλλαγή από την υποχρέωση θεώρησης είναι αποδεκτό από την Ένωση.

               Το τελικό περιεχόμενο του σχεδίου συμφωνίας συνοψίζεται ως εξής:

               Σκοπός

               Η συμφωνία προβλέπει δυνατότητα μετάβασης χωρίς θεώρηση για τους πολίτες της Ευρωπαϊκής Ένωσης και για τους πολίτες του Περού όταν ταξιδεύουν στο έδαφος του άλλου συμβαλλόμενου μέρους για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών.

               Για την προάσπιση της ίσης μεταχείρισης όλων των πολιτών της ΕΕ, περιελήφθη στη συμφωνία διάταξη στην οποία αναφέρεται ότι το Περού μπορεί να αναστείλει ή να καταγγείλει τη συμφωνία μόνον όσον αφορά όλα τα κράτη μέλη της Ευρωπαϊκής Ένωσης και ότι η Ένωση μπορεί επίσης να αναστείλει ή να καταγγείλει τη συμφωνία μόνον όσον αφορά όλα τα κράτη μέλη της.

               Η ειδική κατάσταση του Ηνωμένου Βασιλείου και της Ιρλανδίας αναφέρεται στο προοίμιο.

               Πεδίο εφαρμογής

               Η απαλλαγή από την υποχρέωση θεώρησης καλύπτει όλες τις κατηγορίες προσώπων (κατόχους κοινών, διπλωματικών, υπηρεσιακών/επίσημων και ειδικών διαβατηρίων) που ταξιδεύουν για οποιονδήποτε λόγο, αλλά όχι με σκοπό την άσκηση αμειβόμενης δραστηριότητας. Για την τελευταία αυτή κατηγορία, όλα τα κράτη μέλη, καθώς επίσης και το Περού, διατηρούν την ελευθερία να επιβάλουν την υποχρέωση θεώρησης στους πολίτες του άλλου μέρους σύμφωνα με το εφαρμοστέο ενωσιακό ή εθνικό δίκαιο. Προκειμένου να διασφαλιστεί η εναρμονισμένη εφαρμογή, επισυνάπτεται στη συμφωνία κοινή δήλωση που αφορά την ερμηνεία της κατηγορίας προσώπων που ταξιδεύουν με σκοπό την άσκηση αμειβόμενης δραστηριότητας.

               Διάρκεια διαμονής

               Η συμφωνία προβλέπει δυνατότητα μετάβασης χωρίς θεώρηση για τους πολίτες της Ευρωπαϊκής Ένωσης και για τους πολίτες του Περού όταν ταξιδεύουν στο έδαφος του άλλου συμβαλλόμενου μέρους για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών. Στη συμφωνία επισυνάπτεται κοινή δήλωση όσον αφορά την ερμηνεία της εν λόγω περιόδου των 90 ημερών εντός οιασδήποτε περιόδου 180 ημερών.

               Η συμφωνία λαμβάνει υπόψη την κατάσταση των κρατών μελών που δεν εφαρμόζουν ακόμη πλήρως το κεκτημένο του Σένγκεν. Εφόσον δεν αποτελούν μέρος του απαλλαγμένου από εσωτερικά σύνορα χώρου Σένγκεν, η απαλλαγή από την υποχρέωση θεώρησης παρέχει στους υπηκόους του Περού δικαίωμα διαμονής 90 ημερών εντός οιασδήποτε περιόδου 180 ημερών στο έδαφος καθενός από αυτά τα κράτη μέλη (Βουλγαρία, Κροατία, Κύπρος και Ρουμανία), ανεξάρτητα από το χρονικό διάστημα που υπολογίζεται για ολόκληρο τον χώρο Σένγκεν.

               Εδαφική εφαρμογή

               Η συμφωνία περιέχει διατάξεις που συνδέονται με την εδαφική εφαρμογή της: στην περίπτωση της Γαλλίας και των Κάτω Χωρών, η απαλλαγή από την υποχρέωση θεώρησης θα παρέχει στους υπηκόους του Περού δικαίωμα διαμονής μόνο στα ευρωπαϊκά εδάφη αυτών των κρατών μελών.

               Δηλώσεις

               Εκτός από τις κοινές δηλώσεις που αναφέρονται ανωτέρω, τέσσερις άλλες κοινές δηλώσεις επισυνάπτονται στη συμφωνία:

               –σχετικά με τη σύνδεση της Νορβηγίας, της Ισλανδίας, της Ελβετίας και του Λιχτενστάιν με τη θέση σε ισχύ, την εφαρμογή και την ανάπτυξη του κεκτημένου του Σένγκεν·

               –σχετικά με την πλήρη διάχυση των πληροφοριών που αφορούν το περιεχόμενο και τις συνέπειες της συμφωνίας απαλλαγής από την υποχρέωση θεώρησης και σχετικά με συναφή θέματα, όπως οι όροι εισόδου·

               –σχετικά με την καθιέρωση βιομετρικών διαβατηρίων από τη Δημοκρατία του Περού, στην οποία προβλέπεται ότι το Περού δεσμεύεται να εκδίδει βιομετρικά διαβατήρια έως τις 31 Δεκεμβρίου 2015 το αργότερο και ότι η μη καθιέρωση βιομετρικών διαβατηρίων μέχρι την εν λόγω ημερομηνία συνιστά επαρκή λόγο για την αναστολή της συμφωνίας, και

               –σχετικά με τη συνεργασία στον τομέα της παράνομης μετανάστευσης. Η εν λόγω δήλωση υπενθυμίζει τη δέσμευση σύμφωνα με το άρθρο 49 παράγραφος 3 της συμφωνίας πολιτικού διαλόγου και συνεργασίας μεταξύ της Ευρωπαϊκής Ένωσης και της Κοινότητας των Άνδεων σχετικά με την επανεισδοχή των παράτυπων μεταναστών. Τα μέρη θα παρακολουθούν εκ του σύνεγγυς την εν λόγω δέσμευση και συμφωνούν να συνάψουν συμφωνία επανεισδοχής κατόπιν αιτήσεως ενός εκ των μερών, ιδίως σε περιπτώσεις αύξησης της παράτυπης μετανάστευσης και προβλημάτων σχετικά με την επανεισδοχή παράνομων μεταναστών. Η αποτυχία σύναψης συμφωνίας επανεισδοχής κατόπιν αιτήσεως συνιστά επαρκή λόγο για την αναστολή της συμφωνίας.

               4.ΣΥΜΠΕΡΑΣΜΑ

               Με βάση τα προαναφερθέντα αποτελέσματα, η Επιτροπή προτείνει στο Συμβούλιο

               –να αποφασίσει την υπογραφή της συμφωνίας εξ ονόματος της Ένωσης και να εξουσιοδοτήσει τον Πρόεδρο του Συμβουλίου να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης·

               –να εγκρίνει την προσωρινή εφαρμογή της συμφωνίας, εν αναμονή της έναρξης ισχύος της.

               2015/0197 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την υπογραφή, εξ ονόματος της Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Δημοκρατίας του Περού σχετικά με την απαλλαγή από την υποχρέωση θεώρησης για βραχεία διαμονή

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 5,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Ο κανονισμός (ΕΕ) αριθ. 509/2014 του Ευρωπαϊκού Κοινοβουλίου και του Συμβουλίου
                  6
                μετέφερε την αναφορά στο Περού από το παράρτημα I στο παράρτημα ΙΙ του κανονισμού (ΕΚ) αριθ. 539/2001 του Συμβουλίου
                  7
               .

               (2)Η αναφορά στην εν λόγω χώρα συνοδεύεται από υποσημείωση στην οποία επισημαίνεται ότι «η απαλλαγή από την απαίτηση θεώρησης εφαρμόζεται από την ημερομηνία έναρξης ισχύος συμφωνίας περί απαλλαγής από τη θεώρηση, που θα συναφθεί με την Ευρωπαϊκή Ένωση».

               (3)Σύμφωνα με την αιτιολογική σκέψη 5 του κανονισμού (ΕΕ) αριθ. 509/2014, η Επιτροπή αξιολόγησε την κατάσταση του Περού όσον αφορά τα κριτήρια που ορίζονται στον εν λόγω κανονισμό. Στις 29 Οκτωβρίου 2014, η Επιτροπή ενέκρινε έκθεση που καταλήγει στο συμπέρασμα ότι η σημαντική βελτίωση της οικονομικής και κοινωνικής κατάστασης του Περού κατά τα πρόσφατα έτη αιτιολόγησε γιατί θα πρέπει να χορηγηθεί στους περουβιανούς απαλλαγή από την υποχρέωση θεώρησης όταν ταξιδεύουν στο έδαφος των κρατών μελών.

               (4)Με την απόφαση της 19ης Μαΐου 2015, το Συμβούλιο εξουσιοδότησε την Επιτροπή να διαπραγματευτεί συμφωνία μεταξύ της Ευρωπαϊκής Ένωσης και του Περού σχετικά με την απαλλαγή από την υποχρέωση θεώρησης για βραχεία διαμονή. Οι διαπραγματεύσεις για τη συμφωνία άρχισαν στις 20 Μαΐου 2015 και ολοκληρώθηκαν σε σύντομο διάστημα.

               (5)Η συμφωνία, που μονογραφήθηκε στις 9 Ιουνίου 2015, θα πρέπει να υπογραφεί και οι επισυναπτόμενες δηλώσεις να εγκριθούν. Η συμφωνία θα πρέπει να εφαρμοστεί προσωρινά, μέχρι να ολοκληρωθούν οι διαδικασίες για την επίσημη σύναψή της.

               (6)Σύμφωνα με το πρωτόκολλο για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης και το πρωτόκολλο σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και επιβεβαιώνοντας ότι οι διατάξεις της συμφωνίας δεν εφαρμόζονται στο Ηνωμένο Βασίλειο και στην Ιρλανδία,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η υπογραφή της συμφωνίας μεταξύ της Ευρωπαϊκής Ένωσης και της Δημοκρατίας του Περού σχετικά με την απαλλαγή από την υποχρέωση θεώρησης για βραχεία διαμονή (εφεξής «η συμφωνία») εγκρίνεται εξ ονόματος της Ένωσης, με την επιφύλαξη της σύναψης της συμφωνίας.

               Το κείμενο της συμφωνίας επισυνάπτεται στην παρούσα απόφαση.

               Άρθρο 2

               Οι δηλώσεις που επισυνάπτονται στην παρούσα απόφαση εγκρίνονται εξ ονόματος της Ένωσης.

               Άρθρο 3

               Ο Πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης, με την επιφύλαξη της σύναψής της.

               Άρθρο 4

               Η συμφωνία εφαρμόζεται προσωρινά από την ημερομηνία υπογραφής της, μέχρι να ολοκληρωθούν οι διαδικασίες σύναψής της.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  Κανονισμός (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή, ΕΕ L 81 της 21.3.2001, σ. 1.

                     (2)
                  Κανονισμός (ΕΕ) αριθ. 509/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την τροποποίηση του κανονισμού (ΕΚ) αριθ. 539/2001 του Συμβουλίου περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή, ΕΕ L 149 της 20.5.2014, σ. 67.

                     (3)
                  COM (2014) 663 της 29.10.2014.

                     (4)
                  COM (2014) 665 της 29.10.2014.

                     (5)
                  COM(2015) 119 της 11.3.2015

                     (6)
                  Κανονισμός (ΕΕ) αριθ. 509/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την τροποποίηση του κανονισμού (ΕΚ) αριθ. 539/2001 του Συμβουλίου περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή, ΕΕ L 149 της 20.5.2014, σ. 67.

                     (7)
                  Κανονισμός (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή, ΕΕ L 81 της 21.3.2001, σ. 1.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.9.2015
            COM(2015) 437 final
            ΠΑΡΑΡΤΗΜΑ
            στην
            Πρόταση απόφασης του Συμβουλίου
            για την υπογραφή, εξ ονόματος της Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Δημοκρατίας του Περού σχετικά με την απαλλαγή από την υποχρέωση θεώρησης για βραχεία διαμονή

               ΠΑΡΑΡΤΗΜΑ

               στην

               Πρόταση απόφασης του Συμβουλίου

               για την υπογραφή, εξ ονόματος της Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Δημοκρατίας του Περού σχετικά με την απαλλαγή από την υποχρέωση θεώρησης για βραχεία διαμονή

               ΣΥΜΦΩΝΙΑ

               μεταξύ της Ευρωπαϊκής Ένωσης και της Κοινοπολιτείας της Δημοκρατίας του Περού σχετικά με την απαλλαγή από την υποχρέωση θεώρησης για βραχεία διαμονή

               Η ΕΥΡΩΠΑΪΚΗ ΕΝΩΣΗ, εφεξής «η Ένωση» ή «η ΕΕ», και

               Η ΔΗΜΟΚΡΑΤΙΑ ΤΟΥ ΠΕΡΟΥ (εφεξής «Περού»),

               εφεξής από κοινού «τα συμβαλλόμενα μέρη»,

               ΜΕ ΣΚΟΠΟ την περαιτέρω ανάπτυξη των φιλικών σχέσεων μεταξύ των συμβαλλόμενων μερών και επιθυμώντας να διευκολύνουν τη μετάβαση εξασφαλίζοντας στους πολίτες τους είσοδο χωρίς θεώρηση και βραχεία διαμονή,

               ΕΧΟΝΤΑΣ ΥΠΟΨΗ τον κανονισμό (ΕΕ) αριθ. 509/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για την τροποποίηση του κανονισμού (ΕΚ) αριθ. 539/2001 του Συμβουλίου περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή
                  1
               , με τη μεταφορά, μεταξύ άλλων, 19 τρίτων χωρών, συμπεριλαμβανομένου του Περού, στον κατάλογο τρίτων χωρών οι υπήκοοι των οποίων απαλλάσσονται από την υποχρέωση θεώρησης για βραχεία διαμονή στα κράτη μέλη της Ευρωπαϊκής Ένωσης,

               ΕΧΟΝΤΑΣ ΚΑΤΑ ΝΟΥ ότι το άρθρο 1 του κανονισμού (ΕΕ) αριθ. 509/2014 αναφέρει ότι για τις 19 αυτές χώρες η απαλλαγή από την υποχρέωση θεώρησης εφαρμόζεται από την ημερομηνία έναρξης ισχύος συμφωνίας περί απαλλαγής από την υποχρέωση θεώρησης, που θα συναφθεί με την Ένωση,

               ΕΠΙΘΥΜΩΝΤΑΣ να διασφαλίσουν την αρχή της ίσης μεταχείρισης όλων των πολιτών της ΕΕ,

               ΛΑΜΒΑΝΟΝΤΑΣ ΥΠΟΨΗ ότι τα πρόσωπα που ταξιδεύουν με σκοπό την άσκηση αμειβόμενης δραστηριότητας κατά τη βραχεία διαμονή τους δεν καλύπτονται από την παρούσα συμφωνία και, συνεπώς, για την κατηγορία αυτή εξακολουθούν να ισχύουν οι σχετικοί κανόνες του ενωσιακού και του εθνικού δικαίου των κρατών μελών και του εθνικού δικαίου του Περού όσον αφορά την υποχρέωση ή την απαλλαγή από την υποχρέωση θεώρησης και την πρόσβαση σε απασχόληση,

               ΛΑΜΒΑΝΟΝΤΑΣ ΥΠΟΨΗ το πρωτόκολλο για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης και το πρωτόκολλο σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και επιβεβαιώνοντας ότι οι διατάξεις της παρούσας συμφωνίας δεν εφαρμόζονται στο Ηνωμένο Βασίλειο και στην Ιρλανδία,

               ΣΥΜΦΩΝΗΣΑΝ ΣΤΑ ΕΞΗΣ:

               ΑΡΘΡΟ 1

               Σκοπός

               Η παρούσα συμφωνία προβλέπει δυνατότητα μετάβασης χωρίς θεώρηση για τους πολίτες της Ένωσης και για τους πολίτες του Περού, όταν ταξιδεύουν στο έδαφος του άλλου συμβαλλόμενου μέρους για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών.

               ΑΡΘΡΟ 2

               Ορισμοί

               Για τους σκοπούς της παρούσας συμφωνίας:

               α)
                     ως «κράτος μέλος» νοείται κάθε κράτος μέλος της Ευρωπαϊκής Ένωσης, με εξαίρεση το Ηνωμένο Βασίλειο και την Ιρλανδία·

               β)
                     ως «πολίτης της Ευρωπαϊκής Ένωσης» νοείται υπήκοος κράτους μέλους όπως ορίζεται στο στοιχείο α)·

               γ)
                     ως «πολίτης της Περού» νοείται υπήκοος του Περού·

               δ)
                     ως «χώρος Σένγκεν» νοείται ο χώρος χωρίς εσωτερικά σύνορα που περιλαμβάνει τα εδάφη των κρατών μελών όπως ορίζονται στο στοιχείο α) τα οποία εφαρμόζουν πλήρως το κεκτημένο του Σένγκεν.

               ΑΡΘΡΟ 3

               Πεδίο εφαρμογής

               1.
                     Οι πολίτες της Ευρωπαϊκής Ένωσης που κατέχουν έγκυρα κοινά, διπλωματικά, υπηρεσιακά, επίσημα ή ειδικά διαβατήρια που έχουν εκδοθεί από κράτος μέλος μπορούν να εισέλθουν και να παραμείνουν στο έδαφος του Περού χωρίς θεώρηση για την περίοδο διαμονής που ορίζεται στο άρθρο 4 παράγραφος 1.

               Οι πολίτες του Περού που κατέχουν έγκυρα κοινά, διπλωματικά, υπηρεσιακά, επίσημα ή ειδικά διαβατήρια που έχουν εκδοθεί από το Περού μπορούν να εισέλθουν και να παραμείνουν στο έδαφος των κρατών μελών χωρίς θεώρηση για την περίοδο διαμονής που ορίζεται στο άρθρο 4 παράγραφος 2.

               2.
                     Η παράγραφος 1 δεν ισχύει για πρόσωπα που ταξιδεύουν με σκοπό την άσκηση αμειβόμενης δραστηριότητας.

               Γι’ αυτή την κατηγορία προσώπων, κάθε κράτος μέλος μπορεί να αποφασίσει μεμονωμένα αν θα επιβάλει υποχρέωση θεώρησης στους πολίτες του Περού ή αν θα την ανακαλέσει σύμφωνα με το άρθρο 4 παράγραφος 3 του κανονισμού (ΕΚ) αριθ. 539/2001
                  2
                του Συμβουλίου.

               Γι’ αυτήν την κατηγορία προσώπων, το Περού μπορεί να αποφασίσει σχετικά με την υποχρέωση ή την απαλλαγή από την υποχρέωση θεώρησης για τους πολίτες κάθε κράτους μέλους μεμονωμένα σύμφωνα με την εθνική της νομοθεσία.

               3.
                     Η απαλλαγή από την υποχρέωση θεώρησης που προβλέπει η παρούσα συμφωνία εφαρμόζεται με την επιφύλαξη των νόμων των συμβαλλόμενων μερών που αφορούν τους όρους εισόδου και βραχείας διαμονής. Τα κράτη μέλη και το Περού διατηρούν το δικαίωμα να αρνηθούν την είσοδο και τη βραχεία διαμονή στο έδαφός τους αν δεν πληρούνται ένας ή περισσότεροι από τους όρους αυτούς.

               4.
                     Η απαλλαγή από την υποχρέωση θεώρησης ισχύει ανεξάρτητα από το μεταφορικό μέσο που χρησιμοποιείται για τη διέλευση των συνόρων των συμβαλλόμενων μερών.

               5.
                     Θέματα που δεν καλύπτονται από την παρούσα συμφωνία διέπονται από το ενωσιακό δίκαιο, το εθνικό δίκαιο των κρατών μελών και το εθνικό δίκαιο του Περού.

               ΑΡΘΡΟ 4

               Διάρκεια διαμονής

               1.
                     Οι πολίτες της Ευρωπαϊκής Ένωσης μπορούν να μείνουν στο έδαφος του Περού για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών.

               2.
                     Οι πολίτες του Περού μπορούν να μείνουν στο έδαφος των κρατών μελών που εφαρμόζουν πλήρως το κεκτημένο του Σένγκεν για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών. Η εν λόγω χρονική περίοδος υπολογίζεται ανεξάρτητα από τυχόν διαμονή σε κράτος μέλος που δεν εφαρμόζει ακόμη πλήρως το κεκτημένο του Σένγκεν.

               Οι πολίτες του Περού μπορούν να μείνουν για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών στο έδαφος κάθε κράτους μέλους που δεν εφαρμόζει ακόμη πλήρως το κεκτημένο του Σένγκεν, ανεξάρτητα από την περίοδο διαμονής που υπολογίζεται για το έδαφος των κρατών μελών που εφαρμόζουν πλήρως το κεκτημένο του Σένγκεν.

               3.
                     Η παρούσα συμφωνία δεν επηρεάζει τη δυνατότητα του Περού και των κρατών μελών να επεκτείνουν την περίοδο διαμονής πέραν των 90 ημερών σύμφωνα με το εθνικό και το ενωσιακό δίκαιο.

               ΑΡΘΡΟ 5

               Εδαφική εφαρμογή

               1.
                     Όσον αφορά τη Γαλλική Δημοκρατία, οι διατάξεις της παρούσας συμφωνίας εφαρμόζονται μόνο στο ευρωπαϊκό έδαφος της Γαλλικής Δημοκρατίας.

               2.
                     Όσον αφορά το Βασίλειο των Κάτω Χωρών, οι διατάξεις της παρούσας συμφωνίας εφαρμόζονται μόνο στο ευρωπαϊκό έδαφος του Βασιλείου των Κάτω Χωρών.

               ΑΡΘΡΟ 6

               Μεικτή επιτροπή για τη διαχείριση της συμφωνίας

               1.
                     Τα συμβαλλόμενα μέρη συγκροτούν μεικτή επιτροπή εμπειρογνωμόνων (εφεξής «επιτροπή»), η οποία απαρτίζεται από εκπροσώπους της Ευρωπαϊκής Ένωσης και εκπροσώπους του Περού. Η Ένωση εκπροσωπείται από την Ευρωπαϊκή Επιτροπή.

               2.
                     Η επιτροπή έχει, μεταξύ άλλων, τα εξής καθήκοντα:

               α)
                     να παρακολουθεί την εφαρμογή της παρούσας συμφωνίας·

               β)
                     να προτείνει τροποποιήσεις ή προσθήκες στην παρούσα συμφωνία·

               γ)
                     να διευθετεί τις διαφορές που προκύπτουν από την ερμηνεία ή την εφαρμογή της παρούσας συμφωνίας.

               3.
                     Η επιτροπή συνεδριάζει όταν κρίνεται αναγκαίο, μετά από αίτηση ενός από τα συμβαλλόμενα μέρη.

               4.
                     Η επιτροπή θεσπίζει τον εσωτερικό κανονισμό της.

               ΑΡΘΡΟ 7

               Σχέση της παρούσας συμφωνίας με τις υφιστάμενες διμερείς απαλλαγές από την υποχρέωση θεώρησης
                  μεταξύ των κρατών μελών και του Περού

               Η παρούσα συμφωνία υπερισχύει κάθε διμερούς συμφωνίας ή ρύθμισης που έχει συναφθεί μεταξύ επιμέρους κρατών μελών και της μεταξύ των κρατών μελών και του Περού, στο μέτρο που καλύπτουν θέματα που εμπίπτουν στο πεδίο εφαρμογής της παρούσας συμφωνίας.

               ΑΡΘΡΟ 8

               Τελικές διατάξεις

               1.
                     Η παρούσα συμφωνία κυρώνεται ή εγκρίνεται από τα συμβαλλόμενα μέρη σύμφωνα με τις αντίστοιχες εσωτερικές διαδικασίες τους και τίθεται σε ισχύ την πρώτη ημέρα του δεύτερου μήνα που έπεται της ημερομηνίας της τελευταίας εκ των δύο κοινοποιήσεων με τις οποίες τα συμβαλλόμενα μέρη γνωστοποιούν αμοιβαία την ολοκλήρωση των ανωτέρω διαδικασιών.

               Η παρούσα συμφωνία εφαρμόζεται προσωρινά από την επόμενη ημέρα από την ημερομηνία της υπογραφής της.

               2.
                     Η παρούσα συμφωνία συνάπτεται για απεριόριστο χρονικό διάστημα, εκτός εάν καταγγελθεί σύμφωνα με την παράγραφο 5.

               3.
                     Η παρούσα συμφωνία μπορεί να τροποποιηθεί με γραπτή συμφωνία των συμβαλλόμενων μερών. Οι τροποποιήσεις αρχίζουν να ισχύουν μετά την αμοιβαία κοινοποίηση των συμβαλλόμενων μερών σχετικά με την ολοκλήρωση των εσωτερικών διαδικασιών που είναι αναγκαίες για τον σκοπό αυτόν.

               4.
                     Κάθε συμβαλλόμενο μέρος μπορεί να αναστείλει εν όλω ή εν μέρει την παρούσα συμφωνία, ιδίως για λόγους δημόσιας τάξης, προστασίας της εθνικής ασφάλειας ή προστασίας της δημόσιας υγείας, παράτυπης μετανάστευσης ή εκ νέου θέσπισης της υποχρέωσης θεώρησης από ένα από τα δύο συμβαλλόμενα μέρη. Η απόφαση αναστολής κοινοποιείται στο άλλο συμβαλλόμενο μέρος το αργότερο 2 μήνες πριν από την έναρξη ισχύος της. Το συμβαλλόμενο μέρος που ανέστειλε την εφαρμογή της παρούσας συμφωνίας ενημερώνει αμέσως το άλλο συμβαλλόμενο μέρος μόλις εκλείψουν οι λόγοι της αναστολής και προβαίνει σε άρση της αναστολής.

               5.
                     Κάθε συμβαλλόμενο μέρος μπορεί να καταγγείλει την παρούσα συμφωνία με γραπτή κοινοποίηση στο άλλο μέρος. Η παρούσα συμφωνία παύει να ισχύει 90 ημέρες μετά την ημερομηνία της εν λόγω κοινοποίησης.

               6.
                     Το Περού μπορεί να αναστείλει ή να καταγγείλει την παρούσα συμφωνία μόνον όσον αφορά όλα τα κράτη μέλη.

               7.
                     Η Ένωση μπορεί να αναστείλει ή να καταγγείλει την παρούσα συμφωνία μόνον όσον αφορά όλα τα κράτη μέλη της.

               Έγινε σε δύο αντίτυπα, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα. Όλα τα κείμενα είναι εξίσου αυθεντικά.

               ΚΟΙΝΗ ΔΗΛΩΣΗ ΟΣΟΝ ΑΦΟΡΑ ΤΗΝ ΙΣΛΑΝΔΙΑ, ΤΗ ΝΟΡΒΗΓΙΑ, ΤΗΝ ΕΛΒΕΤΙΑ
                  ΚΑΙ ΤΟ ΛΙΧΤΕΝΣΤΑΪΝ

               Τα συμβαλλόμενα μέρη σημειώνουν τη στενή σχέση που υπάρχει μεταξύ της Ευρωπαϊκής Ένωσης και της Νορβηγίας, της Ισλανδίας, της Ελβετίας και του Λιχτενστάιν, ιδίως δυνάμει των συμφωνιών της 18ης Μαΐου 1999 και της 26ης Οκτωβρίου 2004 σχετικά με τη σύνδεση των εν λόγω χωρών με τη θέση σε ισχύ, την εφαρμογή και την ανάπτυξη του κεκτημένου του Σένγκεν.

               Υπό τις συνθήκες αυτές, είναι ευκταίο οι αρχές της Νορβηγίας, της Ισλανδίας, της Ελβετίας και του Λιχτενστάιν, αφενός, και του Περού, αφετέρου, να συνάψουν, αμελλητί, διμερείς συμφωνίες σχετικά με την απαλλαγή από την υποχρέωση θεώρησης για βραχεία διαμονή με όρους παρόμοιους με εκείνους της παρούσας συμφωνίας.

               ΚΟΙΝΗ ΔΗΛΩΣΗ ΟΣΟΝ ΑΦΟΡΑ ΤΗΝ ΕΡΜΗΝΕΙΑ ΤΗΣ ΚΑΤΗΓΟΡΙΑΣ ΠΡΟΣΩΠΩΝ ΠΟΥ ΤΑΞΙΔΕΥΟΥΝ ΜΕ ΣΚΟΠΟ ΤΗΝ ΑΣΚΗΣΗ ΑΜΕΙΒΟΜΕΝΗΣ ΔΡΑΣΤΗΡΙΟΤΗΤΑΣ, ΟΠΩΣ ΠΡΟΒΛΕΠΕΤΑΙ ΣΤΟ ΑΡΘΡΟ 3 ΠΑΡΑΓΡΑΦΟΣ 2 ΤΗΣ ΠΑΡΟΥΣΑΣ ΣΥΜΦΩΝΙΑΣ

               Επιθυμώντας να διασφαλίσουν κοινή ερμηνεία, τα συμβαλλόμενα μέρη συμφωνούν ότι, για τον σκοπό της παρούσας συμφωνίας, η κατηγορία προσώπων που ασκούν αμειβόμενη δραστηριότητα καλύπτει πρόσωπα που εισέρχονται με σκοπό την άσκηση επικερδούς απασχόλησης/αμειβόμενης δραστηριότητας στο έδαφος του άλλου συμβαλλόμενου μέρους ως απασχολούμενοι ή ως πάροχοι υπηρεσιών.

               Η κατηγορία αυτή δεν θα πρέπει να καλύπτει:

               –
                     επιχειρηματίες, δηλαδή πρόσωπα που ταξιδεύουν για επιχειρηματικούς σκοπούς (και δεν απασχολούνται επαγγελματικά στη χώρα του άλλου συμβαλλόμενου μέρους),

               –
                     αθλητές ή καλλιτέχνες που συμμετέχουν σε δραστηριότητα σε βάση ad-hoc,

               –
                     δημοσιογράφους απεσταλμένους από μέσα μαζικής ενημέρωσης της χώρας διαμονής τους και

               –
                     ασκούμενους ενδοϋπηρεσιακά αποσπασμένους.

               Η εφαρμογή της παρούσας δήλωσης παρακολουθείται από τη μεικτή επιτροπή στο πλαίσιο των αρμοδιοτήτων της βάσει του άρθρου 6 της παρούσας συμφωνίας· η επιτροπή μπορεί να προτείνει τροποποιήσεις όταν το κρίνει αναγκαίο, με βάση την πείρα των συμβαλλόμενων μερών.

               Η παρούσα δήλωση δεν θίγει τον ορισμό των κατηγοριών των ταξιδιωτών στην εθνική νομοθεσία του Περού με σκοπό την είσοδο, έξοδο, διαμετακόμιση και παραμονή στην επικράτεια του Περού.

               ΚΟΙΝΗ ΔΗΛΩΣΗ ΟΣΟΝ ΑΦΟΡΑ ΤΗΝ ΕΡΜΗΝΕΙΑ ΤΗΣ ΧΡΟΝΙΚΗΣ ΠΕΡΙΟΔΟΥ ΤΩΝ 90 ΗΜΕΡΩΝ
                  ΕΝΤΟΣ ΟΙΑΣΔΗΠΟΤΕ ΠΕΡΙΟΔΟΥ 180 ΗΜΕΡΩΝ ΟΠΩΣ ΟΡΙΖΕΤΑΙ ΣΤΟ ΑΡΘΡΟ 4 ΤΗΣ ΠΑΡΟΥΣΑΣ ΣΥΜΦΩΝΙΑΣ

               Τα συμβαλλόμενα μέρη συμφωνούν ότι η μέγιστη χρονική περίοδος των 90 ημερών εντός οιασδήποτε περιόδου 180 ημερών, όπως προβλέπεται στο άρθρο 4 της παρούσας συμφωνίας, αντιστοιχεί είτε σε επίσκεψη διαρκείας είτε σε περισσότερες διαδοχικές επισκέψεις, η διάρκεια των οποίων δεν υπερβαίνει συνολικά τις 90 ημέρες εντός οιασδήποτε περιόδου 180 ημερών.

               Αυτό συνεπάγεται την εφαρμογή κυλιόμενης περιόδου αναφοράς 180 ημερών, με αναδρομή στο παρελθόν και υπολογισμό κάθε ημέρας διαμονής που καλύπτεται από την τελευταία περίοδο 180 ημερών, προκειμένου να εξακριβωθεί αν εξακολουθεί να πληρούται η απαίτηση των 90 ημερών εντός οιασδήποτε περιόδου 180 ημερών. Μεταξύ άλλων, αυτό σημαίνει ότι η απουσία για αδιάλειπτο χρονικό διάστημα 90 ημερών επιτρέπει νέα διαμονή έως 90 ημέρες.

               ΚΟΙΝΗ ΔΗΛΩΣΗ ΟΣΟΝ ΑΦΟΡΑ ΤΗΝ ΕΝΗΜΕΡΩΣΗ ΤΩΝ ΠΟΛΙΤΩΝ
                  ΣΧΕΤΙΚΑ ΜΕ ΤΗ ΣΥΜΦΩΝΙΑ ΑΠΑΛΛΑΓΗΣ ΑΠΟ ΤΗΝ ΥΠΟΧΡΕΩΣΗ ΘΕΩΡΗΣΗΣ

               Αναγνωρίζοντας τη σημασία της διαφάνειας για τους πολίτες της Ευρωπαϊκής Ένωσης και τους πολίτες του Περού, τα συμβαλλόμενα μέρη συμφωνούν να διασφαλίσουν την πλήρη διάχυση των πληροφοριών σχετικά με το περιεχόμενο και τις συνέπειες της συμφωνίας απαλλαγής από την υποχρέωση θεώρησης και σχετικά με συναφή θέματα, όπως οι προϋποθέσεις εισόδου.

               Κοινή δήλωση για την καθιέρωση βιομετρικών διαβατηρίων από τη Δημοκρατία του Περού

               Η Δημοκρατία του Περού ως συμβαλλόμενο μέρος δηλώνει ότι έχει αναθέσει σύμβαση για την έκδοση βιομετρικών διαβατηρίων και δεσμεύεται να εκδίδει βιομετρικά διαβατήρια στους πολίτες της το αργότερο έως τις 31 Δεκεμβρίου 2015. Τα εν λόγω διαβατήρια θα συμμορφώνονται πλήρως με τις απαιτήσεις του ΔΟΠΑ που ορίζονται στο έγγραφο 9303 του ΔΟΠΑ.

               Τα συμβαλλόμενα μέρη συμφωνούν ότι η μη καθιέρωση βιομετρικών διαβατηρίων από τις 31 Δεκεμβρίου 2015 συνιστά επαρκή λόγο για την αναστολή της παρούσας συμφωνίας σύμφωνα με τις διαδικασίες που προβλέπονται στο άρθρο 8, παράγραφος 4.

               ΚΟΙΝΉ ΔΗΛΩΣΗ ΣΧΕΤΙΚΑ ΜΕ ΤΗ ΣΥΝΕΡΓΑΣΊΑ ΟΣΟΝ ΑΦΟΡΑ ΤΗΝ ΠΑΡΑΤΥΠΗ ΜΕΤΑΝΑΣΤΕΥΣΗ

               Τα συμβαλλόμενα μέρη υπενθυμίζουν ότι, σύμφωνα με το άρθρο 49 παράγραφος 3 της συμφωνίας πολιτικού διαλόγου και συνεργασίας μεταξύ της Ευρωπαϊκής Κοινότητας και των κρατών μελών της, αφενός, και της Κοινότητας των Άνδεων και των χωρών μελών της, αφετέρου, τα μέρη συμφωνούν για την επανεισδοχή των παράνομων μεταναστών τους.

               Τα συμβαλλόμενα μέρη θα παρακολουθούν εκ του σύνεγγυς αυτή τη δέσμευση. Συμφωνούν να συνάψουν, κατόπιν αιτήματος ενός εκ των συμβαλλόμενων μερών, και ιδίως σε περίπτωση αύξησης της παράτυπης μετανάστευσης και εμφάνισης προβλημάτων σχετικών με την επανεισδοχή των παράτυπων μεταναστών μετά την έναρξη ισχύος της συμφωνίας για την απαλλαγή από την υποχρέωση θεώρησης βραχείας διαμονής, συμφωνία η οποία θα ρυθμίζει τις συγκεκριμένες υποχρεώσεις των δύο μερών για την επανεισδοχή.

               Τα συμβαλλόμενα μέρη συμφωνούν ότι η μη σύναψη τέτοιας συμφωνίας επανεισδοχής κατόπιν αιτήσεως συνιστά επαρκή λόγο για την αναστολή της παρούσας συμφωνίας σύμφωνα με τις διαδικασίες που προβλέπονται στο άρθρο 8, παράγραφος 4.

               ___

                     (1)
                  ΕΕΕΕ L 149 της 20.5.2014, σ. 67.

                     (2)
                  Κανονισμός (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή, (ΕΕΕΕ L 81 της 21.3.2001, σ. 1).